คณะรักษาความสงบแห่งชาติ กำชับทุกส่วนถวายงานในพระราชพิธีด้วยความเรียบร้อยสมพระเกียรติอย่างสูงสุด พร้อมเร่งบรรเทาความเดือดร้อนประชาชนจากปัญหาฝุ่นละออง ภัยแล้ง และพายุฤดูร้อน
พันเอกหญิง ศิริจันทร์ งาทอง รองโฆษกคณะรักษาความสงบแห่งชาติ หรือ คสช. เปิดเผยผลการประชุมสำนักเลขาธิการ คสช. ที่มี พลเอก ณัฐพล นาคพาณิชย์ รองเลขาธิการ คสช. เป็นประธานการประชุมในวันนี้ (29 เม.ย. ) โดยกำชับให้ทุกส่วนราชการดำเนินงานตามข้อสั่งการของนายกรัฐมนตรี ที่ให้ทุกส่วนร่วมกันถวายความปลอดภัยและถวายงานในห้วงพระราชพิธีบรมราชาภิเษก ให้เป็นไปด้วยความเรียบร้อยสมพระเกียรติสูงสุด โดยเฉพาะมาตรการในการอำนวยความสะดวกด้านการจราจรให้กับประชาชนที่จะเข้ามามีส่วนร่วมถวายความจงรักภักดีในงานพระราชพิธีอันสำคัญนี้        รองเลขาธิการ คสช. ยังแสดงความห่วงใยถึงความเดือดร้อนของประชาชนต่อสภาพอากาศในปัจจุบันทั้งปัญหาฝุ่นละอองในพื้นที่ภาคเหนือ //ปัญหาภัยแล้งและพายุฤดูร้อน ได้กำชับให้ส่วนราชการ โดยเฉพาะกองกำลังรักษาความสงบเรียบร้อย ร่วมกับจิตอาสาเข้าช่วยเหลือประชาชนโดยเร่งด่วนและต่อเนื่อง โดยเฉพาะในพื้นที่ภาคเหนือ ซึ่งจะผ่านห้วงห้ามเผาป่าในเดือนเมษายนนี้ อาจทำให้ภาวะฝุ่นละอองมีปัญหากลับขึ้นมาอีก อาจจำเป็นต้องสร้างความเข้าใจขอความร่วมมือและกำหนดมาตรการที่เหมาะสม เพื่อป้องกันไม่ให้สภาพอากาศส่งผลกระทบต่อประชาชนในพื้นที่        นอกจากนี้ ยังมอบหมายให้ฝ่ายต่างๆ ของ คสช. เตรียมจัดทำสรุปผลการดำเนินงานในภาพรวม ตั้งแต่ คสช. เข้ามาแก้ไขปัญหาของประชาชน บริหารจัดการและวางรากฐานให้ประเทศมีความก้าวหน้าเกิดประโยชน์ต่อสังคมไทย พร้อมให้นำข้อมูลดังกล่าวเผยแพร่ให้ประชาชนได้รับทราบ ทั้งในระดับพื้นที่และในภาพรวม เพื่อให้เห็นถึงการพัฒนาและความก้าวหน้าของประเทศตลอด 5 ปีที่ผ่านมา